Fa midanika manevokevoka ny hafanana. Toy ny tsy vanim-potoan-dririnina mihitsy. Fa i benandro kosa, maimaina sy reradreraka, satria, na dia sakafo kely ody ambavafo aza tsy hitan’ny tsinainy akory. Afa-tsy ilay rano mangatsiaka anikeheo angaha! Makina ny molony, mijohy mamonto ny tavany ny hatsembohana, valalanina ity sainy kely mbola mariry. Hatramin’ny maraina izao, dia ny tenany foana no mivezivzey atsy sy aroa mitady sy manontany karama, nefa hasasarana foana no tambiny. Hanan’ny harerahana sy ny hafanana izy ka namonjy alokaloka kely aloha, sady lasa an’eritreritra nanao hoe angamba tsy mba hahavita izay anjarako aho ka! Vao nipetraka kely izy, dia indro nisy vehivavy iray nilonjehitry ny entana. Sady miloloha no mivimbina. Hitan’i bena tokoa izany, nefa, tsy sahy nanatona izy. Sao dia ho toy ilay teo indray hoy izy. Anikeheo tokoa mantsy, dia voatefak’ilay tovovavy be lamaody izay izy, raha iny hanontany karama iny indrindra. Fanina nitsiraingiraingy mihitsy, satria ny kibo noana, ny vatana efa reraka, no indro indray nahazo tefaka. Ka dia nanara-maso mangasihasy fotsiny no nataony. Tsy mbola dify lavitra akory ilay ramatoa, dia napetrany ny entana, nitodika nijery an’i benandro izy, no nanofa tanana azy. Toa, toy izay no nialany teo amin’ny toerany, ka nanatona ilay ramatoa ka hoy izy, aterina ve ny entanao tompoko? Eny r’ise a! , nefa. , hoy ilay ramatoa somary niahotra indray, ka tonga dia notsenain’i benandro hoe zakako io ka! Zakako io fa mba atataovy ahy fotsiny azafady lehibe loatra anie ity sobika ity r’ilay kely e! Tsy maninona ka! , hoy ihany i bena niolomay nandray ny sobika sady niandrandra nijery an-dramatoa toy ny miangavy fatratra mba hatatao, satria zara aza. Eny fa na dia mbola tsy voaresaka akory aza izay ho karamany. Ny mafy tokoa tsy mahaleo ny zoto. Ary ny fahalemena tsy mahalaitra ny kiry, ka dia roso izy mianaka. Soa ihany, fa tsy lavitra teo intsony ny fitobian’ny fiara mpitatitra, satria, efa nivily sy nivena fatratra i benakely vao tody ohatrinona no homena an’ise? Izay homenao ahy tompoko, hoy i benandro sady nisafosafo loha fotsiny izy. Nisava ny poketrany ramatoa nefa ôh! , tsy misy madinika afa-tsy ity ariary folo ity sisa r’ise, dia ahoana? Tsy maninona ve? Tsy maninona àry e! Hoy i benandro, sady nisaotsaotra izy no nanao am- paosy ilay vola dia lasa. Teny an-dalana dia faly ery izy, tetsy an-daniny kosa, sahirana ihany, satria ariary folo no hany any an-tanana, ny faniriany anefa maro sampanana, ny hanoanana mangony fotsiny. Tapaka ny hevitra, fa ny ariary dimy aloha hividianako mangahazo , hoy izy, ary ny ariary dimy ambiny, tonga dia harotsako mba ho fanomezako ireo ankizy namako any atsimo. Nefa dia tsy ho azoko indray izany ilay arendrina, na dia ariary dimy aza sisa ny volan’ilay mpivarotra aty amiko. Sssh! Tsy maninona, fa aleo aloha mandefitra iny e! Raha tsy mahita karama intsony aho androany, rahampitso indray aho manarina, fa ity aloha tsy maintsy alefako izao ankehitriny izao. Alohan’izany anefa, andeha hividy mangahazo aho aloha, nefa. Mba efa amin’ny firy àry izao? Nanontany famantaranandro izy, ka efa amin’ny iraika ambin’ny folo sy sasany. H! Tena tara aho marina, aleo mihitsy aloha hatakalo ity vola ity, dia mandrotsaka ny ariary dimy any amin’ilay toerana lazain’i naivo aho, avy eo aho vao hividy mangahazo. Vita ny fanakalozana ilay vola, nihazakazaka namonjy ilay toerana nambaran’i naivokely izy. Nony mby teo am- baravarana anefa, dia niahotra indray, rehefa avy nanopy maso ilay ariary dimy efa maty an-tanana, ka hoy izy nieritreritra irery dia handray ity volako ity ve izao izy? Tsy maninona, fa aleo andramana. Hoy indray izy, sady niroso niditra ihany. Raha vao tafiditra i benandro, dia saikatsaikatra sy vahobahotra teo anivon’ity efitrano lehibe mahasondriana. Izay tokoa mantsy izy vao mba niditra tamin’itony trano toy itony, satria, na dia ankizy lehibe teny analakely aza izy, tsy mba fomban’i bena no mitsofotsofoka mangataka amin’itony trano be itony. Vao mainka nampitombo ny tahotra tao anatiny ireto olona mifanitsa-kitro miraratra toa tsy tehafin-dalitra, matetika izy no mandinika ny fitafian’ny tsirairay, ary mampitaha izany amin’ny eny an-kodiny, hany ka mitakodinkodina sy matahotahotra aok’izany. Iza àry no hanontaniana, ary aiza no hatonina? , hoy ny eritreriny. Sanganeha izy. Fa tamin’izay indrindra bena a! Ho aiza ialahy?